ໂສກນາດຕະກຳ ຢູ່ Dallas ເຮັດໃຫ້ ປ. ໂອບາມາ ຕັດການຢ້ຽມຢາມ ຢູໂຣບ ສັ້ນລົງ
ການຍິງສັງຫານຕຳຫຼວດ ທີ່ເມືອງ Dallas ເຮັດໃຫ້ ປະທານາທິບໍດີ ບາຣັກ ໂອບາມາ ຕ້ອງຕັດການເດີນທາງ ຢ້ຽມຢາມຢູໂຣບ ໃຫ້ສັ້ນລົງມື້ນຶ່ງ.
WARSAW — ການຍິງສັງຫານຕຳຫຼວດ 5 ຄົນ ທີ່ເມືອງ Dallas ລັດເທັກຊັສ ທາງພາກຕາເວັນຕົກສຽງໃຕ້ຂອງສະຫະລັດ ພາໃຫ້ປະທານາທິບໍດີບາຣັກ ໂອບາມາ ຕັດການເດີນທາງຢ້ຽມຢາມ ຢູໂຣບໃຫ້ສັ້ນລົງນຶ່ງມື້ ການຕັດສິນໃຈດັ່ງກ່າວນີ້ ບໍ່ໄດ້ປ່ຽນແປງແຜນການຂອງຜູ້ນຳສະຫະລັດຢູ່ທີ່ກອງປະຊຸມ ສຸດຍອດອົງການເນໂຕ້ ທີ່ມ້ວນທ້າຍລົງຢູ່ນະຄອນວໍຊໍໃນວັນເສົາມື້ນີ້ແຕ່ປະການໃດຫຼັງຈາກບັນດາປະເທດສະມາຊິກ ໄດ້ຕົກລົງກັນ ກ່ຽວກັບການດຳເນີນຄວາມພະຍາຍາມຄັ້ງໃໝ່ ເພື່ອຮັບມືກັບການຂົ່ມຂູ່ຂອງຣັດເຊຍຕໍ່ບັນດາປະ ເທດສະມາຊິກທີ່ຢູ່ແນວໜ້າທາງກ້ຳຕາເວັນອອກຂອງກຸ່ມພັນທະມິດ ໂຄສົກຂອງທຳນຽບຂາວ ທ່ານ Josh Earnest ກ່າວຢູ່ໃນຖະແຫຼງຂ່າວສະບັບ ນຶ່ງທີ່ນຳອອກເຜີຍແຜ່ໃນຕອນເຊົ້າວັນເສົາມື້ນີ້ວ່າ ປະທານາທິບໍດີໄດ້ຮັບເອົາການເຊື້ອເຊີນຂອງເຈົ້າຄອງກຳແພງເມືອງ Dallas ທ່ານ Mike Rawlings ທີ່ຈະເດີນທາງໄປ Dallas ໃນຕົ້ນອາທິດຈະມາ ທ່ານ Earnest ກ່າວຕື່ມວ່າ ຫຼັງຈາກນັ້ນ ທີ່ທຳນຽບຂາວ ປະທານາທິບໍດີກໍຈະສືບຕໍ່ວຽກງານ ໂດຍນຳເອົາຜູ້ຄົນມາພົບປະກັນ ເພື່ອໃຫ້ການສະໜັບສະໜຸນຕໍ່ຕຳຫຼວດແລະປະຊາຄົມຂອງພວກເຮົາ ແລະຊອກຫາພື້ນຖານຮ່ວມກັນໂດຍຫາລືກ່ຽວກັບແນວຄິດໃນດ້ານນະໂຍບາຍ ສຳລັບແກ້ໄຂບັນຫາຄວາມບໍ່ກ້ຳເກິ່ງ ໃນດ້ານຜິວພັນ ຢູ່ໃນລະບົບກົດໝາຍຂອງພວກເຮົາ ທ່ານໂອບາມາມີແຜນການເດີນທາງໄປສະເປນຕາມໝາຍກຳນົດໃນວັນເສົາມື້ນີ້ ແຕ່ຈະຍົກເລີກການຢຸດແວ່ທີ່ເມືອງ Seville ບ່ອນທີ່ທ່ານຈະໄປຢ້ຽມຢາມພະວິຫານຂອງເມືອງດັ່ງກ່າວ ພ້ອມດ້ວຍພະຣາຊະວັງ ແລະ ພົບປະກັບກະສັດ Felipe ທີ 6 ໃນວັນອາທິດ ທ່ານໂອບາມາ ມີກຳນົດທີ່ຈະກ່າວຄຳປາໄສຕໍ່ພວກທະຫານສະຫະລັດທີ່ປະຈຳການຢູ່ຖານທັບເຮືອເມືອງ Rota ໃນວັນສຸກວານນີ້ ປະທານາທິບໍດີໂອບາມາໄດ້ປະກາດວ່າ ສະຫະລັດຈະສົ່ງທະຫານເກືອບ 1,000 ຄົນໄປຍັງໂປແລນ ຊຶ່ງເປັນສ່ວນນຶ່ງ ຂອງອັນທີ່ເຈົ້າໜ້າທີ່ກ່າວວ່າ ກຳລັງເພື່ອສະກັດກັ້ນການຮຸກຮານຂອງຣັດເຊຍ ນອກນັ້ນ ບັນດາປະເທດສະມາຊິກຂອງອົງການເນໂຕ້ຍັງໄດ້ຕົກລົງກັນທີ່ຈະສົ່ງ ກຳລັງເພີ້ມຕື່ມໄປຍັງປະເທດ ໃນເຂດທະເລບາລຕິກ ທີ່ປະກອບດ້ວຍ ເອສໂທເນຍ ລັດເວຍ ແລະລີທົວເນຍ ອັນເປັນສ່ວນນຶ່ງໃນອັນທີ່ເຈົ້າໜ້າທີ່ເນໂຕ້ກ່າວວ່າ ເປັນການສົ່ງກຳລັງ ໄປສະໜັບສະໜຸນທີ່ໃຫຍ່ທີ່ສຸດ ນັບຕັ້ງແຕ່ສົງຄາມເຢັນສິ້ນສຸດລົງ